થોડીવાર એ એમ જ બેઠી રહી. ઘડિયાળ સાથે સમય ટીક ટીક કરતો આગળ વધી રહ્યો હતો, પણ કોર્ટ જવાનું મન થતું ન હતું. ત્યાં એને થોડા દિવસ પહેલાં ધ્યેય સાથે થયેલી વાતચીત યાદ આવી. ધ્યેયએ કહ્યું હતું, ‘બહુ સહન કરવાનું આવશે એટલે રડવું નહીં. ન્યાય મેળવવો અઘરો છે.’ કશિશે મન મજબૂત કર્યું. પછી એણે જાતે જ પોતાની આંખનાં આંસુ લૂછ્યાં અને પોતાની જાતને કહ્યું, કૌશલનું સ્ટેન્ડ ગમે તે હશે, પણ પોતે કોર્ટમાં લડશે તે વાત ફાઇનલ છે. બસ, હવે તો સમંદરમાં કૂદી પડી છે તો એ ડૂબાડશે કે તારશે એ તો ડેસ્ટિની કહેશે, પણ પોતે તરવાનો પ્રયત્ન કરવો.